অর্থ মন্ত্রণালয় সূত্রে জানা গেছে, ২০০৮ সালে সামরিক বাহিনী সমর্থিত তত্ত্বাবধায়ক সরকার সরকারি, আধা সরকারি ও স্বায়ত্তশাসিত প্রতিষ্ঠানের কর্মকর্তা-কর্মচারীদের জন্য ২০ শতাংশ মহার্ঘ্য ভাতা দেয়ার কথা ঘোষণা করে। এটি ২০০৮ সালের জুলাই থেকে কার্যকর করা হয়। তত্ত্বাবধায়ক সরকারের সাবেক উপদেষ্টা ড. এ বি মির্জ্জা আজিজুল ইসলাম মহার্ঘ্য ভাতার পাশাপাশি সরকারি কর্মকর্তা-কর্মচারীদের জন্য একটি পে-কমিশন গঠনের কথাও ঘোষণা করেন। সে অনুযায়ী ২০০৮ সালের অক্টোবর মাসে সাবেক সচিব মীর মোস্তাফিজুর রহমানকে প্রধান করে গঠন করা হয় ‘৭ম পে-কমিশন’। তত্ত্বাবধায়ক সরকারের সময় পে-কমিশন গঠন করা হলেও কমিশনের রিপোর্ট ২০০৯ সালের ২৩ এপ্রিল বর্তমান সরকারের অর্থমন্ত্রী আবুল মাল আব্দুল মুহিতের কাছে হস্তান্তর করা হয়। কমিশনের রিপোর্ট পর্যালোচনা করার জন্য মন্ত্রিপরিষদ সচিবকে প্রধান করে সাত সদস্যের একটি আন্তঃমন্ত্রণালয় কমিটি গঠন করা হয়। পরে পে-কমিশনের মূল রিপোর্ট সংশোধন করে তা অনুমোদন করা হয় ২০০৯ সালে। একই বছর থেকে তা বাস্তবায়নও করা হয়। প্রায় চার বছরের মাথায় আবারো সরকার নতুন পে-কমিশন গঠনের কথা বিবেচনা করছে।